google/wiki40b huggingface dataset:
Redrama

Fra instrumenter til hiphop

Redramas første utgivelse var en EP gitt ut uten plateselskap. EP-en ble solgt på en finsk hiphop-butikk, The Funkiest, i Helsingfors. Etter å ha opptrådt overalt hvor det var mulig å opptre, vant han det finske mesterskapet i rap i 2001. Dette gjorde noen plateselskap interesserte og han signerte med Fume – Virgin i 2002.
Albumet Everyday Soundtrack (2005) toppet albumlistene i Finland og han mottok European Border Breaker prisen. Alle sporene ble produsert av Redrama selv, utenom singelen «Hang It Up» som ble produsert av «The Merchants» – et produksjonsteam basert i New York. Madcon og Paperboys bidrar også på albumet.
Hans andre album Street Music kom også ut i 2005. For dette mottok han finsk grammy for beste hiphop-album. EA Sports tok med «I Don't Know What To Tell You» på soundtracket til spillet NBA Live 2007.
I juni 2009 kom hans tredje offisielle album. Det heter The Getaway, utgitt på det finske plateselskapet Rähinä Records.

Samarbeidspartnere

Redrama har samarbeidet og produsert for en rekke kjente og ukjente artister som: Asa, Steen1, Elastinen, Kapasiteettiyksikkö, LX-Beats, Ceebrolistics, Eero Koivistoinen, Fat Beat Soundsystem, Jonna, Dallas Superstars, Promoe, Ken Ring, Prop Dylan, Madcon, Paperboys, The Woodsmen (Canada), Copywrite og Proof of D12 (USA)
Anning (Kunming)

Anning (kinesisk: 安宁; pinyin: Ānníng) er et byfylke i byprefekturet Kunming i provinsen Yunnan i Folkerepublikken Kina. 
Befolkningen var på 248 166 innbyggere i 1999.

Varme kilder

Anning er kjent for sine varme kilder. De har vært kjent historisk siden Handynastiets tid. Siden tislig på 1400-tallet har de vært benyttet terapeutisk. Vannet i kildene er på ca. 45 grader og inneholder blant annet kalsium, magnesium og natrium.

Administrative enheter

Subdistriktene Lianran, Jinfang, Taiping nye by, Bajie, Xianjie, Wenquan, Qionglong, Caopu og Lubiao.

Jernbane

Chengdu-Kunming-jernbanen løper gjennom området.

Vei

Kinas riksvei 320 går gjennom området. Den begynner i Shanghai og løper sørvestover til grensen mellom provinsen Yunnan og Burma. Underveis er den innom blant annet Hangzhou, Nanchang, Guiyang, Kunming og Dali.
Shuriken

Shuriken (japansk: 手裏剣, «kniv gjemt i hånden»), også kjent som kastestjerne i Vesten, er et tradisjonelt japansk våpen.

Beskrivelse

Shuriken er et skjult våpen som benyttes primært ved å kastes mot fienden. De finnes i flere varianter, den vanligste er det vi kaller for kastestjerner eller ninjastjerner. Det er lite historisk dokumentasjon om bruk av kastestjerner og hittil ingen tilkobling til ninjaen. Ellers kan shuriken være utformet som nagler, små kniver eller nåler. Våpenet var et supplement til det japanske sverd (katana), og ble mye brukt for å forvirre eller distrahere fienden. Kunsten å kaste shuriken heter «shurikenjutsu».
Rogaland anortosittprovins

Rogaland anortosittprovins er en geologisk formasjon som dekker hele det sørøstre Rogaland innenfor landskapet Dalane, med et areal av 1 700 km². Den er tidligere kjent som «Egersundfeltet». Området utgjør Magma Geopark, som er en av 37 europeiske geoparker og den ene av bare to slike i Norden.
Dette er en magmatittisk formasjon av dypbergarter som også fortsetter utover i Nordsjøen i et tilsvarende stort område. De vanligste bergartene, er de lyse størkningsbergartene anortositt, gabbro-typene noritt og jotunitt, videre de økonomisk interessante apatitt, magnetitt og ilmenitt, samt dypbergarten mangeritt. Apatitt-feltene er rike på fosfor og kjennes på en ekstra frodig vegetasjon.
Mot slutten av dannelsen av det svekonorvegiske grunnfjellskjoldet for 932 millioner år siden, steg masser fra mantelen opp fra inntil 8 km dybde. De eldre, svekonorvegiske gneis- og granittfeltene omkring anortosittformasjonen ble smeltet ned og omdannet under sterk varmepåvirkning til blant annet osumilitt i en 15-30 kilometer bred sone.
Egersund-Ogna-anortositten omkring Egersund består mest av anortositt, og litt noritt i øst. I de mer østlige hovedkroppene med Helleren-anortositten og Åna-Sira-anortositten er forholdet omvendt – lys noritt dominerer over anortiositt. Den todelte Bjerkreim-Sokndal-intrusjonen i nordøst er den yngste, med lag av dypbergarter fra 1 – 7 km opprinnelig dybde, og forekomster av jotunitt, apatitt, magnetitt og ilmenitt (FeTiO₃) både i den nordlige Bjerkreim-delen og den sørlige Sokndal-delen. I sistnevnte utvinner Titania AS ilmenitt til produksjon av titan (Ti). Gruvedriften i Rogaland antrosittprovins har røtter tilbake til 1700-tallet.
FA-cupen 1929/30

FA-cupen 1929/30 var den 55. sesongen av den engelske FA-cupen. Arsenal og Huddersfield Town spilte i finalen, som Arsenal vant 2–0.
Stor fjellpraktvikler

Utseende

En ganske stor (vingespenn 21-24 millimeter) og slank vikler, forvingene er varmt rødbrune med et mørkere tverrbånd. Hodet, brystet og roten av forvingene er okerfargede.

Levevis

Arten finnes i fjellbjørkeskogen og på fjellet, gjerne på myrer og enger. Larvens næringsplante er ikke sikkert kjent, men man antar et det kan være fjelltistel. De voksne sommerfuglene flyr i juni-august.
Acme (Indiana)

Historie

Acme ble etablert 17. desember 1832. Acme kommer sannsynligvis fra et gresk ord som betyr "best". Et postkontor ble opprettet i Acme i 1884, og var i drift til 1891.
Scincomorpha

Hodeskalle

Tennenen er pleurodonte, det vil si at de er festet til kjeven ved at den nedre deler en vokst sammen med innsiden av kjevebeinet. Den øvre tinningbuen er vanligvis tilstede. Issebeina er sammenvokste, med åpning for et pinealøye på suturen. Issebeina har en hviss grad av bevegelse mot pannebeina. Tungen er enkel, ikke leddet slik som hos for eksempel gekkoer.
Hodet er hos mange arter dekket med osteodermer som danner et hudpanser. Den øvre tinningåpningen er hos mange arter lukket med hudpanser.

Kropp

Kroppen er lang og ofte jevnt bred. Halsen er kort og har ingen tydelig nakke mot hodet, slik at kropp og hode ofte går i ett. Gruppen har bare seks nakkevirvler.

Lemmer

Typisk for gruppen er at mange har små og reduserte lemmer. Denne utviklingen likner den vi finner hos stålormer, et eksempel på konvergent evolusjon. Mange av skinkeartene er gravende, og hos plate. og belteøglene gjør kombinasjonen av tungt hudpanser og korte lemmer at ingen av dem er spesielt raske.
Kunstkritikk.no

Kritikk

Ifølge nettstedes første leder var nettstedet en reaksjon på økende interesse for samtidskunst og dermed behov for økende mengde og bedre kvalitet på det som skrives om samtidskunst. 
Kunstkritikk ble tidlig, ofte gjennom brukerkommentarene på publiserte tekster, beskyldt for å publisere for lange og ufokuserte tekster (se avsnitt om debatt). 
Kunstkritikk.no benyttet seg av fordelen av å ha ubegrenset plass til disposisjon, og en tidlig artikkel av Tommy Olsson var ulik kritikk printet på papir; den var veldig lang.
Kunsthistoriker Jørgen Lund og kunstsosiolog Dag Solhjell var begge tidlig ute med å kritisere Kunstkritikk.nos redaksjonelle linje. Lund mente kvaliteten på det som ble publisert var for dårlig og Solhjell satte spørsmålstegn ved habiliteten til kritikerne. Lunds standpunkt ble sammenfattet i en artikkel i Morgenbladet i 2007. Andre lesere stilte spørsmålstegn ved redaktørens rolle og tilstedeværelse hos Kunstkritikk.no.
Da Jonas Ekeberg takket ja til jobben som redaktør fra og med august 2009, uttalte han i et intervju med Billedkunst at nettstedet er en viktig kanal som kan utvikles, spesielt med tanke på redaktørens rolle.

Debatt

Den største nyvinningen Kunstkritikk.no representerte var interaktivitet med leserne gjennom muligheten for å kommentere alle publiserte tekster, uten redigering i forkant. Selv om kommentarer ble redigert i etterkant, ble terskelen for å ytre sin mening senket.

Blogg

Kunstkritikk.no har hatt blogging som en integrert del av sin publiseringsverktøy. Siden nettstedet ble lansert under Oslo Open, var billedkunstner Anders Eiebakke invitert til å skrive fortløpende om begivenhetene. Siden har Kunstkritikk.no publisert blogger med jevne mellomrom, ofte har skribentene vært på reiser, som Power Ekroths reisebrev fra åpningen av Veneziabiennalen i 2005
De Havilland DH 87 Hornet Moth

Utvikling

DH 87 Hornet Moth var en utvikling av den sivile DH 85 Leopard Moth. Denne ble konstruert som en mer moderne versjon av og bli en erstatning for det populære skoleflyet; de Havilland Tiger Moth.
Den første prototypen fløy den 9. mai 1934 ved fabrikken i Hatfield. Ytterligere to prototyper ble bygget, og det ble gjennomført et omfattende testprogram før serieproduksjonen kunne begynne
Den serieproduserte DH 87A viste seg likevel å ha betydelige svakheter. Den var vaskelig å håndtere under landing da den hadde en tendens til å miste løfteevnen og gå over i stalling (steile). Det ble derfor fortatt en modifisering av vingen som rettet opp dette og de produserte fly med modifisert vinge som fikk betegnelsen DH 87B. I 1936 tilbød de Havilland å modifisere vingen på tidligere leverte fly av typen DH 87A.   
Et antall fly ble solgt til Canada der de ble utstyrt med  pongtonger fra Fairchild. Alt i alt ble det bygget 164 fly. Under den andre verdenskrig ble flere fly rekviret av Royal Air Force (RAF), som brukte dem som sambandsfly.
Tønsberg Cykkelklubb

Tønsberg Cykkelklubb ble stiftet 10. august 1929. Kolbjørn Løstegaard var TCKs første formann. Klubben har vært drevet aktivt i alle år siden med unntak av idrettsstreiken under andre verdenskrig og en nedgangsperiode på 1950-tallet. Norgesmester i landeveissykling 2006, Lars Petter Nordhaug, representerer klubben.
Bergkasik

Utbredelse

Den forekommer i Bolivia, Colombia, Ecuador, Peru og Venezuela.
Tolstoj Jurt

Tolstoj Jurt er en liten by i Tsjetsjenia. Den ligger ca. 17 km nord for Groznyj og har ca. 7755 innbyggere. Den russiske professor i økonomi og politiker Ruslan Khasbulatov var født i byen, som ellers er kjent for å være stedet hvor Tsjetsjenias president Aslan Maskhadov ble drept i 2005.
East Africa Cup

East Africa Cup er en årlig fotballturnering som blir arrangert i uke 25 i Moshi i Kilimanjaro i Tanzania. Hvert år deltar omtrent 52 lag med gutter og jenter under 16 år. Deltakerne kommer fra Kenya, Uganda, Rwanda og Tanzania.
I 2010 ble turneringen nominert til prisen «Årets sportsarrangement for fred 2010» av organisasjonen Peace and Sport. East Africa Cup har et mål om å nå ut til hele befolkningen, inkludert ungdom med funksjonshemminger. Turneringen arrageres av Norsk Folkehjelp, KRIK Norge, CHRISC (det regionale KRIK-nettverket) og Mathare sportsklubb for ungdom. Cupen er inspirert av fotballturneringen Norway Cup, som årlig arrangeres på Ekebergsletta i Oslo.
Grunnkretser i Ål kommune

Grunnkretser i Ål kommune er delområder og grunnkretser som seksjonerer Ål kommune, Buskerud, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
De dødes tjern (film)

Handling

Kriminalforfatter Bernhard Borge og hans kone Sonja, psykoanalytiker Kai Bugge, tidsskriftredaktør Gabriel Mørk, jurist Harald Gran og hans forlovede Liljan Werner er seks Oslo-mennesker som skal besøke Bjørn Werner (Liljans bror) på hans hytte dypt inne i Østerdalsskogene. Men da gjestene kommer er Werner forsvunnet, og hunden hans finner de død ved et tjern i nærheten. Senere forsvinner også en av gjestene.
Det går ikke lenge før de begynner å gruble over det gamle sagnet som er knyttet stedet: En mann skal ha drept sin søster og hennes elsker og etterpå ha druknet seg i tjernet. Siden het det at alle som oppholdt seg på åstedet – i morderens hytte – ville bli besatt av en underlig dragning og drukne seg i tjernet.
Selskapet bestemmer seg for å oppklare mysteriet, men snart later det til at de selv blir utsatt for de gåtefulle, dragende maktene som knyttes til tjernet.

Mottakelse

De dødes tjern ble en suksess i sin samtid og bidro til gjenopprettelsen av Norsk Films selvfølelse. Dette ble også Kåre Bergstrøms gjennombrudd som filmregissør. «Norsk topp-thriller», skrev VGs anmelder i 1958 og gav den terningkast fem. Anmelderen mente at filmen hadde lyktes godt i sin transformasjon fra bok til film.
I 1998 ble filmen kåret til den fjerde beste norske film gjennom tidene på en topp 10-liste, satt sammen av 101 norske filmfolk og kritikere.
De dødes tjern er én av ytterst få norske filmgrøssere og regnes i dag som en av norsk films store klassikere.

Musikk

Gunnar Sønstevold skrev filmmusikken, og musikerne som spilte, var fløytisten Ørnulf Gulbransen, cellisten Arne Novang og harpisten Oscar Harlem.
Langt fra Vietnam

Bakgrunn

Mot slutten av 1966 samlet Chris Marker en rekke venner som i likhet med ham selv ønsket å lage en film til støtte for det vietnamesiske folkets kamp. Marker foretrakk som regel å holde seg i bakgrunnen og trekke i trådene, og dette ble rollen hans også i dette prosjektet. Han ble koordinator mens de andre regisserte hver sin del av filmen.
Etter flere gruppemøter startet realiseringen av filmprosjektet. Opptakene ble gjort gjennom året 1967, regissører var Claude Lelouch, Agnès Varda, Joris Ivens og Michèle Ray. Med seg på laget hadde de om lag to hundre filmfolk som stilte opp til frivillig, ulønnet innsats i den grad de var i stand til det.
Klipperen Jacqueline Meppiel hadde hovedansvaret for det tekniske arbeidet, og Andréa Haran stod for det administrative.
I tillegg medvirket en rekke andre kunstnere: designerne Folon og Roland Topor, musikerne Michel Legrand, André Delvaux, Michel Fano og Barney Willen, koreografen Maurice Béjart, fotografene Roger Pic, Marc Riboud og Bernard Couret, manusforfatterne Jacques Sternberg, Jorge Semprun, Jean Cayrol og François Maspéro, samt journalistene Anne Philipe, Jean Lacouture og Carlos Franqui.
De totale kostnadene beløp seg til 450 000 francs (som gikk til innkjøp av råfilm, utstyr, labarbeid og reisekostnader), noe som tilsvarer 561 000 euro (verdi per 2015).
Zonic Entertainment

Zonic Entertainment er et norsk nisjeforlag med musikk relatert til den amerikanske komponisten/artisten Frank Zappa. Forlaget ble opprettet 2007 og eies av Hot Club Records.
Mosebøkene

Mosebøkene er den eldste delen av Bibelen. De er de første av de tre delene av den jødiske Tanákh og utgjør de fem første bøkene i Det gamle testamente. De kalles også Pentateuken, som betyr «den femfoldige boken», og på hebraisk Torá (תּוֹרָה, «Loven» eller «Læren»). Mosebøkene utgjør, ved siden av Misjná, grunnlaget for jødisk religiøs lov.

Forfatterne

Det antas at flere personer har skrevet Mosebøkene. Det kan en se av analyser av eksempel ordvalg. Det er ennå ikke mulig å finne ut hvor mange forskjellige forfattere som står bak skriftene, men en kan finne steder i tekstene der det er en overgang fra en forfatter til en annen.
Stallordre

Stallordre er en praksis i motorsport hvor en fører, etter ordre fra teamledelsen, slipper forbi en fører fra samme lag eller konstruktør for å oppnå en bedre posisjon for laget som helhet. De mest kjente eksemplene er stallordre fra Formel 1-team til førerne.

Stallordre i Formel 1

En stallordre gis vanligvis når en fører ligger bak i et enkelt løp, men foran i mesterskapet for sesongen. Teamet vil da gi ordre til førerne sine om å bytte posisjonene på banen for å gi poengene til føreren som trenger dem mest.
En annen grunn til stallordre er når begge førerne ligger lang foran feltet og er praktisk talt sikret seier. En stallordre kan da gis for å hindre dem å kjempe mot hverandre, for derved å redusere risikoen for uhell og mekaniske problemer som kunne frata laget seieren.
Slike stallordre var tidligere lovlige og forventet innen motorsport. I de første Formel 1-sesongene var det endog lov for en sjåfør å gi bilen sin til teamets førstefører hvis hans hadde havarert, noe som for eksempel skjedde i Storbritannias Grand Prix 1957.
På slutten av 1990-tallet begynte media å rapportere mere framtredende om tilfeller av stallordre, og opinionen begynte å snu seg mot dem (Se Europas Grand Prix 1997 og Australias Grand Prix 1998).
Den mest notoriske hendelsen var under Østerrikes Grand Prix 2002, hvor Rubens Barrichello fikk ordre om å slippe Ferrari-teamkompisen Michael Schumacher forbi så denne kunne vinne løpet. Dette fikk mye negativ oppmerksomhet fra tilskuere og media, ettersom ordren ble gitt like før begge førerne krysset mållinjen, og ettersom Barrichello praktisk talt hadde dominert både kvalifiseringsrundene og selve løpet.
I Formel 1 var «stallordre som kan påvirke utfallet av et løp» etter regelverket forbudt fra 2002 til og med 2010-sesongen.
Guitar Hero

Handling

Spillet er bygget rundt en karrieremodus, hvor sanger er delt inn i seks vanskelighetsstadier og seks tilsvarende arenaer å spille på. For hver sang man greier, deles det ut en viss sum penger, som kan brukes til å kjøpe nye gitarer, figurer, sanger og videoer med. Det er fire vanskelighetsgrader, fra lett til ekspert.
Hvis man greier en låt, vil man få se en poengtabell, som viser poeng, antall noter i rekkefølge, og hvor mange noter totalt man traff. Hvis spilleren ikke har valgt karrieremodus, vil han få se high-scoretabellen og en eventuell plassering.
Hvis man spiller på medium eller vanskeligere får man penger ut ifra hvor bra man spiller. Disse pengene kan brukes i bonusbutikken, som selger bonussanger, gitarer, forskjellige farger til gitarene, figurer og videoer.

Sangene

Ikke alle hovedsangene til Guitar Hero er originallåter, enkelte er coverlåter laget av andre band. Bonussangene er framført av bandene selv. Det er utgitt 6 spill + diverse demoer, og det er forskjellige låter på hvert spill. Man får sangene etter hvert som man klarer dem på karriere modus. Det er også mulig å laste ned låter.
Woolam Peak

Woolam Peak er et lite fjell langs den sørlige kraterkanten av Mount Cumming i Executive Committee Range i Marie Byrd Land i Antarktis. Det ble kartlagt av U.S. Geological Survey (USGS) fra landmålinger og flyfoto tatt av U.S. Navy i perioden 1958-60. Det ble navngitt av Advisory Committee on Antarctic Names (US-ACAN) etter Alvis E. Woolam, en ionosfæreforsker ved Byrd-stasjonen i 1959.
Nikkyo Niwano

Bakgrunn

Nikkyo Niwano ble født som sønn av bønder i november 1906, og vokste opp i beskjedne kår i en liten by. I ungdommen flyttet han til Tokyo for å jobbe, og begynte der å studere flere religioner. I forbindelse med dette hørte han en preke om Lotussutraen, og ble buddhist.

Rissho Kosei Kai

Niwano hadde vært aktivt med i buddhistgruppen Reiyūkai, og der traff han Myoko Naganuma som han ledet til å konvertere til Reiyūkai. I 1938 var de begge med på et ledermøte der ledelsen i Reiyūkai kom med flere uttalelser der de hevdet at Lotussutraen var utdatert. Etter å ha diskutert dette med hverandre, kom de fram til at de ikke kunne være med i en organisasjon som stod for slike meninger. 5. mars 1938 dannet de i stedet Rissho Kosei Kai. Det første møtet ble avholdt i Niwanos hus.
Niwano ble organisasjonens første president og Naganuma den første visepresidenten. Ettersom organisasjonen vokste sa han opp jobben som melkemann og gikk inn i organisasjonen på heltid. Han ble involvert i inerreligiøse aktiviteter, og ble av Vatikanet innbudt til å være observatør under Annet Vatikankonsil.
Han var med på å stifte World Conference of Religions for Peace (WCRP) i 1970. På denne tiden var han med på flere religiøse og kulturelle konferanser og samlinger, blant annet innen Asian Conference on Religion and Peace og det sjette WCRP i Italia hvor han ledet WCRP sammen med pave Johannes Paul II. Han hadde også flere innlegg i FN, der han forfektet verdensfred og atomnedrusting.
I 1991 gikk han av som president og ble etterfulgt av sin eldste sønn, Nichiko Niwano. Selv om han hadde gått av, var han fremdeles involvert i tverreligiøs dialog og fredsaktiviteter.

Død og ettermæle

Nikkyo Niwano døde 4. oktober 1999. Han ble kremert, og noe av asken hans ble plassert i en stupa i Rissho Kosei Kais hovedkvarter.  Han blir husket for sin innsats for religionsdialog og sitt arbeid for fred og nedrustning. Han fikk beundrere over hele verden, men etter hans død ble det reist kritikk mot formuen hans, som enkelte hevdet var ubuddhistisk.
Florida Air Museum

Florida Air Museum er et luftfartsmuseum ved Lakeland i Florida som holder holder til nær Lakeland Linder Regional Airport, i en hangar og et anneks. Begge er lokalisert  i SUN 'n FUN fly-in, som skaffer det meste av de midler som trenges til museets samlinger og programmer. Museet har en av USAs største samlinger av fly, både unike eksemplarer, kjente fly, og noen hjemmebygde fly.
Chyromyidae

Utseende

Fluene er knøttsmå til middelsstore (0,5-8 mm), vanligvis gulaktige. Kroppen har blek hårkledning og vingene er klare. Brystet (thorax) er noe avflatet på ryggsiden, tett kledt med bleke hår og børster. Vingene er ganske store og klare. Beina er kraftige uten store børster. Bakkroppen er litt flattrykt, og hannenes ytre kjønnsorganer er store og godt synlige. 
Hodet er rundt med bred panne og middels store fasettøyne. Ved innerkanten av hvert fasettøye er det en til seks, vanligvis tre børster (orbitalsetae). Videre er det på hodet et par kraftige børster mellom punktøynene (ocellarsetae) og tre par børster langs bakkanten av hodet. De midterste av disse (postvertikalsetae) krysser hverandre. Antennene er tre-leddete, de to innerste leddene er ganske små, det tredje rundt med en ganske lang, fint hårete antennebørste (arista) festet på oversiden nær roten. De har ikke noen enkelt, kraftig kinnbørste (vibrissa), men gjerne to omtrent like store børster ved kinnets fremkant.
Larvene har ikke blitt beskrevet.

Levevis

Lite er kjent om biologien til disse fluene, men det er trolig at de lever av dødt, råtnende materiale (saprofage). De voksne fluene kan man ofte finne på blomster. 
Chyromyider har blitt klekket fra fuglereir, møkk, småpattedyr-huler, flaggermus-guano i huler, død ved og råtnende vegetasjon. Man regner ikke disse fluene som skadelige, men en art kan forekomme i store mengder i vinduer.
Wachowski-søsknene

Karriere

Søsknene er født og oppvokst i Chicago. De gikk begge på Whitney Young High, som er et gymnasium kjent for å satse på blant annet de utøvende kunstarter. Etter det gikk de begge på universitet, men de droppet også begge to ut igjen. Før de fikk en fot innenfor i filmbransjen drev de en teppeforretning samtidig med at de lagde tegneserier på fritiden.
Deres første møte med filmbransjen var med manuskriptet til Sylvester Stallone-filmen Leiemordere som ble utgitt i 1995. Allerede året etter kom deres debutfilm Bound ut som ikke ble noen nevneverdig suksess. Man kunne likevel allerede i denne filmen se deres talent for å lage noe visuelt utover det sedvanlige.
Etter å ha laget Bound fikk de lov til å lage The Matrix som de hadde arbeidet på i flere år. Filmen ble en kjempesuksess med dens nyskapende effekter, blant annet bruk av bullet time, som gir seeren mulighet til å se hva som skjer innenfor et meget kort tidsrom ved hjelp av saktefilm og et kamara som tilsynelatende fortsatt beveger seg i normalt tempo.
Suksessen for The Matrix betød at Warner Brothers meget gerne ville lage de to oppfølgerne, The Matrix Reloaded og The Matrix Revolutions, som søsknene allerede hadde planlagt. Det betød at søsknene som nok de første fikk tilføyet i sin kontrakt at de ikke behøver å stille opp til noen form for reklame eller intervju eller for den saks skyld delta på DVD-utgivelsen. Og det samtidig med at de fikk et kjempehonorar. De to oppfølgerne ble likevel mottatt forholdsvist negativt og ble langt fra så store suksesser som ventet. De to søsknene er også oppført som skaperne av karakterene til en rekke spille- og animasjonsfilmer samt videospill innenfor Matrix-universet.
Siden utgivelsen av den siste Matrix-filmen har det vært forholdsvist stille rundt søsknene, men de er blant annet kreditert som produsenter på filmatiseringen av tegneserien V for vendetta med Natalie Portman og Hugo Weaving i hovedrollerne. Hugo Weaving er også skuespilleren bak Agent Smith i Matrix-trilogien.